龍珠吟
作者：王質
朝代：宋

paragraphs: 蛇有黄，雞有錦，蚌有珠，魚有枕。
萬物隨身各懷寶，惟龍抱負超覆幬。
臆之上，頷之下。
聲靈氣焰焯光輝，威力神通宏變化。
小徑寸，大圍尺。
口中皎月戲吐吞，掌上流星恣拋擲。
存此珠，千年萬年鱗不枯。
亡此珠，一螻一蟻血可濡。
有水即珠榮，無水即珠悴。
有雲即珠騰，無雲即珠墜。
太陽真火力能鑠，飛天夜叉勢能制。
所以多潛巖壑睡，功成行滿自在飛，天旋地轉皆由之。
如人賢愚有九品，如人貴賤有十威。
三尺烏，勿能啄，大力鬼，弗能搏。
開通萬類總圓明，照耀十方齊廓落。
珠正有，珠忽無。
猶存一念著吝惜，即入三界纏空虛。
丹霞燒佛獨玩珠，關南打鼓喜獲珠。
韶山心珠本無色，大海龍珠同一如。
乾六爻，龍六變，潛見躍飛以次升，飛上九天須一轉。
亢有悔，在上九，見無首，在用九。
藏威在首不在身，若到無時竟何有。
祇園佛，闕里翁。
下土雖分兩聖域，上天同是一真龍。